বিডিআরের (বর্তমানে বিজিবি) ঢাকা সেক্টর সদর দফতরের ৮৪ জন জওয়ানকে বিভিন্ন মেয়াদে সাজা দেয়া হয়েছে। এদের মধ্যে সর্বোচ্চ ৭ বছরের সশ্রম কারাদন্ডে দন্ডিত করা হয় ২৩ জনকে। সর্বনিম্ন ৪ মাসের কারাদন্ড দেয়া হয়েছে ১ জনকে। বিদ্রোহের অভিযোগে অভিযুক্ত জওয়ানদের কেউই খালাস পায়নি। সশ্রম কারাদন্ডের পাশাপাশি সব আসামিকে ১০০  টাকা করে জরিমানা করা হয়েছে। গতকাল বুধবার সকালে পিলখানায় বিজিবির দরবার হলে স্থাপিত বিশেষ আদালত-১১ এর বিচারক ও বিজিবির ময়মনসিংহ সেক্টরের কমান্ডার কর্নেল ইফতেখারউদ্দিন মাহমুদ এই রায় ঘোষণা করেন। রায় ঘোষণার পরে সাজাপ্রাপ্ত আসামিরা এই রায়ের বিরুদ্ধে প্রতিবাদ জানান এবং সবাই নিজেদের নির্দোষ দাবি করেন। সাজাপ্রাপ্ত এই ৮৪ আসামির মধ্যে ৮ জন সিআইডির চার্জশিটভুক্ত আসামি। এদের সবাইকে ৭ বছর কারাদন্ড দেয়া হয়েছে।